ΓΡΑΠΤΗ ΕΡΩΤΗΣΗ E-3936/98

υποβολή: Carlos Robles Piquer (PPE) προς το Συμβούλιο

(4 Ιανουαρίου 1999)

Θέμα: Δουλεμπόριο στο Σουδάν, τη Λιβύη και τη Σαουδική Αραβία

Ο σεβασμιότατος Gabriel Zubeir, καθολικός Αρχιεπίσκοπος του Χαρτούμ, μετέβη στη Μαδρίτη προκειμένου να λάβει το βραβείο του περιοδικού Mundo Negro που εκδίδουν οι Κομβονιανοί Μοναχοί.

Σε δηλώσεις στην εφημερίδα ABC (5.12.1998), της οποίες κατέγραψε ο κ. Santiago Martin, ο Αρχιεπίσκοπος εξέφρασε την άποψη ότι η καταστολή της ισλαμικής κυβέρνησης κατά των αλλοθρήσκων αποτελεί την αιτία του εμφυλίου πολέμου που άρχισε το 1985 και στον οποίο βρίσκονται αντιμέτωποι δέκα εκατομμύρια μουσουλμάνων εναντίων περίπου είκοσι εκατομμυρίων ανιμιστών και χριστιανών διαμένουν κυρίως στο νότο της χώρας.

Μεταξύ άλλων, ο Αρχιεπίσκοπος δήλωσε ότι "οι στρατιώτες γίνονται πλούσιοι από τις λεηλασίες και τα φονικά. Τα αγόρια και τα κορίτσια πωλούνται στα σκλαβοπάζαρα της Λιβύης και της Σαουδικής Αραβίας".

Ο ίδιος υποστηρίζει επίσης ότι η Δύση το γνωρίζει και, παρόλα αυτά, δεν κάνει τίποτα; και ότι ο εμφύλιος πόλεμος στοιχίζει ένα εκατομμύριο δολάρια την ημέρα.

Διαθέτει το Συμβούλιο στοιχεία που μπορούν, ενδεχομένως, να επιβεβαιώσουν αυτές τις δηλώσεις, ειδικότερα όσον αφορά αυτά τα σκλαβοπάζαρα και τη διακίνηση σε αυτά παιδιών από το Σουδάν αμφοτέρων των φύλων;

Απάντηση

(29 Μαρτίου 1999)

To Συμβούλιο συμμερίζεται την ανησυχία του Αξιότιμου κ. Βουλευτή για τις απαγωγές παιδιών στο Σουδάν για να χρησιμοποιηθούν ως σκλάβοι. Εξίσου σοβαρό πρόβλημα είναι η υπό του κράτους και των ανταρτών χρησιμοποίηση απαγόμενων παιδιών ως στρατιωτών. Η θέση του Συμβουλίου ως προς τον σουδανικό εμφύλιο είναι γνωστή, έχουν δε διατυπωθεί πλήθος δηλώσεις για τον εμφύλιο, τις παραβιάσεις των ανθρωπίνων δικαιωμάτων και την κατάσταση στο ανθρωπιστικό θέμα, ακόμη δε και προσφάτως στις 14 και 22 Ιανουαρίου 1999.

Η Έκθεση του Παρατηρητηρίου των Ανθρωπίνων Δικαιωμάτων του 1999 επισημαίνει απαγωγές γυναικόπαιδων από οπλισμένες από το κράτος παραστρατιωτικές αραβικές οργανώσεις, προκειμένου να χρησιμοποιηθούν ως σκλάβοι. Επίσης, η Διεθνής Αμνηστεία αναφέρει απαγωγές παιδιών στηριζόμενη σε κατηγορίες του Αναπληρωτή Προέδρου της Επιτροπής για τα Ανθρώπινα Δικαιώματα της Σουδανικής Εθνικής Συνέλευσης. Στις 28 Ιανουαρίου 1999, η Διεθνής Χριστιανική Αλληλεγγύη ανακοίνωσε ότι εξαγόρασε τον ίδιο μήνα την ελευθερία 1050 σκλάβων - κυρίως παιδιών - στο Σουδάν προς 50 δολλάρια ΗΠΑ το άτομο. Επίσης, ένα αντάρτικο της Ουγκάντας γνωστό ως "Lord's Resistance Movement" το οποίο δρα εκτός Σουδάν οπλιζόμενο και εφοδιαζόμενο από τις Σουδανικές Αρχές αναφέρεται ότι πραγματοποιεί απαγωγές παιδιών κατά τη διάρκεια επιδρομών του στην Ουγκάντα και τα χρησιμοποιεί ως σκλάβους, στρατιώτες και αντικείμενα σεξουαλικής εκμετάλλευσης. Το Συμβούλιο δεν διαθέτει πληροφορίες για πωλήσεις παιδιών του Σουδάν στα σκλαβοπάζαρα της Λιβύης και της Σαουδικής Αραβίας.

Το Συμβούλιο έχει σημειώσει ότι στις 17 Δεκεμβρίου 1998 το Ευρωπαϊκό Κοινοβούλιο εξέδωσε ψηφίσματα για το Σουδάν (B4-1081) και τα παιδιά στρατιώτες (B4-1078). Το Συμβούλιο συμφωνεί με αυτά τα ψηφίσματα, αλλά διαπιστώνει ότι δεν έχει εγερθεί θέμα δουλεμπορίου.

Το Συμβούλιο διαθέτει περιορισμένα μέσα επηρεασμού της Σουδανικής Κυβέρνησης. Κατά το 1990 ανεστάλη η αναπτυξιακή βοήθεια, ενώ συνεχίζεται η παροχή ανθρωπιστικής βοήθειας, πρωτίστως στο Νότο διά των μη κυβερνητικών οργανισμών. Μετά τις ανεπιτυχείς προσπάθειες ανάπτυξης ουσιαστικού διαλόγου με τη Σουδανική Κυβέρνηση, το Συμβούλιο εξετάζει πλέον τρόπους για νέο - ει δυνατόν - διάλογο με αυτήν την Κυβέρνηση.

Ο διεθνής αγώνας κατά του εμπορίου παιδιών διεξάγεται υπό την αιγίδα των Ηνωμένων Έθνών, τα οποία έχουν διορίσει ειδικό εισηγητή για τις πωλήσεις παιδιών. Η Ευρωπαϊκή Ένωση θα εξακολουθήσει να εργάζεται για τον τερματισμό της πρακτικής του εμπορίου παιδιών, από κοινού με τα Ηνωμένα Έθνη και τον ειδικό εισηγητή για τις πωλήσεις παιδιών, καθώς και με τους αφορώμενους κυβερνητικούς και μη κυβερνητικούς οργανισμούς.